**ΕΝΗΜΕΡΩΤΙΚΟ ΣΗΜΕΙΩΜΑ**

**ΚΑΙ ΤΡΟΠΟΠΟΙΗΣΗ ΠΡΟΓΡΑΜΜΑΤΟΣ**

**ΕΡΤ2 – Ενημερωτικό σημείωμα και τροποποίηση προγράμματος**

**Σας ενημερώνουμε ότι το Σάββατο 29/10/2022, στις 13:00, από την εκπομπή «ΠΟΠ ΜΑΓΕΙΡΙΚΗ» με τον σεφ** **Ανδρέα Λαγό** **θα έχουμε αλλαγή στο επεισόδιο μετάδοσης.**

**Συγκεκριμένα, θα μεταδοθεί το επεισόδιο:**

**«Σουτζούκι, Αρνάκι Ελασσόνας, Λουκούμι Γεροσκήπου – Καλεσμένη στην εκπομπή η Χριστίνα Αλούπη»**

Η ελληνική γαστρονομία αποτελείται από τις πιο υγιεινές και νόστιμες συνταγές με βαθιές ρίζες στον χρόνο και στην παράδοση.

Διατηρώντας την ίδια γευστική κουλτούρα ο αγαπημένος σεφ **Ανδρέας Λαγός,** βάζει τη δική του δημιουργική πινελιά στις προτάσεις του.

Στο συγκεκριμένο επεισόδιο υποδέχεται τη λαμπερή παρουσιάστρια **Χριστίνα Αλούπη** και ξεκινούν τη μαγειρική με πολύ κέφι και χαρά!

Σε ελάχιστο χρόνο, έχοντας στη διάθεσή τους ολόφρεσκα προϊόντα ΠΟΠ και ΠΓΕ, γεμίζουν το πλατό της **«ΠΟΠ Μαγειρικής»** με γαργαλιστικές μυρωδιές και απίθανες γεύσεις που δεν αφήνουν κανέναν ασυγκίνητο!

Η συνεργασία τους είναι άψογη και το αποτέλεσμα μοναδικό!

Το μενού περιλαμβάνει: Ψωμί σε φόρμα γεμιστό με Σουτζούκι, Αρνάκι Ελασσόνας ελληνικό σουβλάκι, και τέλος, γλυκό ψυγείου με κρέμα από Λουκούμι Γεροσκήπου και ινδοκάρυδο.

Γευστικοί θησαυροί ξεχωριστής προέλευσης!

**Παρουσίαση-επιμέλεια συνταγών:** Ανδρέας Λαγός  
**Σκηνοθεσία:** Γιάννης Γαλανούλης  
**Οργάνωση παραγωγής:** Θοδωρής Σ. Καβαδάς   
**Αρχισυνταξία:** Μαρία Πολυχρόνη   
**Διεύθυνση φωτογραφίας:** Θέμης Μερτύρης  
**Διεύθυνση παραγωγής:** Βασίλης Παπαδάκης  
**Υπεύθυνη καλεσμένων - δημοσιογραφική επιμέλεια:** Δήμητρα Βουρδούκα  
**Εκτέλεση παραγωγής:** GV Productions

**Η επανάληψη του επεισοδίου θα γίνει την Τετάρτη 2/11/2022, στις 12:00.**

\*\*\*\*\*\*\*\*\*\*\*\*\*\*\*\*\*\*\*\*\*\*

**Επίσης, σας ενημερώνουμε για τις περιλήψεις των επεισοδίων της σειράς ντοκιμαντέρ «ΟΙ ΜΕΤΡ ΤΩΝ ΓΕΥΣΕΩΝ»  (LES MAITRES DES SAVEURS / A TASTE OF FRANCE)**

**Σειρά ντοκιμαντέρ, παραγωγής Γαλλίας 2019.**

Η **γαλλική κουζίνα** είναι μία από τις πλουσιότερες και δημοφιλέστερες στον κόσμο.

Αλλά από πού προέρχεται η παγκόσμια επιτυχία και η φήμη της ποικιλομορφίας;

Με τη βοήθεια 21 ξένων σεφ που ερωτεύτηκαν τη Γαλλία και τα εξαιρετικά προϊόντα της, θα ανακαλύψουμε τα μυστικά της γης και την ιστορία της γαστρονομίας σε δέκα γαλλικές περιοχές.

Ακολουθούμε τους σεφ σε αγροκτήματα, αμπελώνες και αγορές, όπου αναζητούν αυθεντικά ή νέα προϊόντα.

Ανακαλύπτουμε τις νέες ιδέες τους στη μαγειρική, την εφευρετικότητα και την προσωπική τους πινελιά, ειδικά όταν επανεξετάζουν ορισμένα βασικά στοιχεία της γαλλικής γαστρονομικής κληρονομιάς.

Οι σεφ μιλούν για το πάθος τους για τη Γαλλία, την κουζίνα και τις μοναδικές γεύσεις της, παρουσιάζοντας με κατανοητό τρόπο πόσο δημιουργική είναι η γαλλική γαστρονομία.

Τέλος, παρέα με έναν γευσιγνώστη, προμηθευτές και καλεσμένους των σεφ, θα πάρουμε μια γεύση από τα πιο επιτυχημένα πιάτα τους.

**ΔΕΥΤΕΡΑ 31/10/2022, στις 11:00 - Επεισόδιο 1ο: «Κορσική» (Corse)**

Ο Άγγλος σεφ **Σάιμον Άντριους** και ο Ιταλός σεφ **Φάμπιο Μπραγκανιόλο** ανακαλύπτουν τη φιλοξενία και τις τοπικές σπεσιαλιτέ της **Κορσικής** στις περιοχές **Αζαξιό** και **Πόρτο Βέκιο** αντίστοιχα.

Οι δύο αλλοεθνείς σεφ διατηρούν τις αγγλικές και ιταλικές πινελιές στην κουζίνα τους, αναδεικνύοντας ταυτόχρονα τον γαστρονομικό πλούτο και τις απαράμμιλλες γεύσεις του νησιού. Τους ακολουθούμε στην αναζήτησή τους για τα πιο γνήσια προϊόντα των ντόπιων παραγωγών κρέατος, τυριού, κρόκου σαφράν, ελαιόλαδου, στρειδιών και ερυθρού τόνου, προτού απολαύσουμε τα υπέροχα πιάτα τους.

**ΤΡΙΤΗ 1/11/2022, στις 11:00 - Επεισόδιο 2ο: «Άλπεις» (Les Alpes)**

Στις **Γαλλικές Άλπεις** ο Ουαλός σεφ **Σον Έβανς** αξιοποιεί το ταλέντο του σ’ ένα κάστρο του 14ου αιώνα, στις όχθες της λίμνης **Μπουρζέ,** ενώ στην **Μπριανσόν,** η βραβευμένη με αστέρι Μισελέν Αυστραλή σεφ **Σάρον Φρανέ,** μας προσκαλεί να δοκιμάσουμε τις δημιουργίες της.

Η Σάρον και ο σύντροφός της Τζίμι θεωρούν σημαντικό να επισκέπτονται τους προμηθευτές τους και ν’ ανακαλύπτουν τα προϊόντα τους και πώς αυτά παράγονται.

**ΤΕΤΑΡΤΗ 2/11/2022, στις 11:00 - Eπεισόδιο 3ο: «Λιόν» (Le Lyonnais)**

Η **Λιόν** είναι μια μητρόπολη της γαστρονομίας, μια πόλη όπου οι άνθρωποι λατρεύουν το φαγητό. Η σκεπαστή αγορά της Λιόν είναι ένας ναός της υψηλής γαστρονομίας, όπου γευσιγνώστες και απλοί περαστικοί συναντώνται κάτω από το φιλικό βλέμμα του σεφ που έδωσε το όνομά του στο μέρος αυτό.

Εάν λοιπόν η αγορά **Πολ Μποκιούζ** έχει έναν προστάτη άγιο, έχει και τις καλές της νεράιδες: τις **Μητέρες της Λιόν,** που έπαιξαν μεγάλο ρόλο στη γαστρονομική φήμη της πόλης. Στις αρχές του 20ού αιώνα, οι άνθρωποι έρχονταν από μακριά για να γευτούν την πλούσια και εκλεπτυσμένη κουζίνα αυτών των «μητέρων». Δύο ξένες σεφ βαδίζουν σήμερα στα βήματά τους.

Είναι τα νέα πρόσωπα της γαστρονομίας της πόλης.

Στο επεισόδιο αυτό θα τις γνωρίσουμε και θα μάθουμε τα μυστικά τους, ενώ θα ξεναγηθούμε και σε πρωτοπόρους αμπελώνες και θα συνομιλήσουμε με σύγχρονους συλλέκτες βοτάνων και μυρωδικών.

**ΠΕΜΠΤΗ 3/11/2022, στις 11:00 - Επεισόδιο 4ο: «Γκραντ Εστ» (Grand Est)**

Ο **Καζουγιάκι Τανάκα** είναι από την Ιαπωνία και ο **Λουτζ Γιανίς** κατάγεται από την πρώην Ανατολική Γερμανία. Η καριέρα και των δύο αυτών νεαρών σεφ, που έχουν βραβευτεί με Μισελέν, τους οδήγησε στο **Γκραντ Εστ:** τον πρώτο από την Ασία στην **Καμπανία** και τον δεύτερο, από τα γερμανικά σύνορα στη **Μοζέλ.**

Είναι πλέον από τους καλύτερους ξένους σεφ της περιοχής. Ο Λουτζ και ο Καζού εκτιμούν τη χώρα που τους έχει υποδεχτεί για τη δημιουργική ελευθερία που τους προσφέρει και τις εξαίρετες σχέσεις που έχουν αναπτύξει με τους ντόπιους παραγωγούς. Και οι δύο σεφ χρησιμοποιούν τοπικά προϊόντα και δημιουργούν μια μαγειρική κατ’ εικόνα τους. Αντιφατική και τολμηρή, η κουζίνα αφηγείται την ιστορία τους και αντανακλά την αποφασιστικότητα και το πνεύμα τους.

**ΠΑΡΑΣΚΕΥΗ 4/11/2022, στις 11:00 - Επεισόδιο 5ο: «Οξιτανία» (Occitanie)**

Ο Άγγλος σεφ **Σάιμον Σκοτ** και ο Σουηδός σεφ **Ρίκαρντ Χουλτ** διατηρούν εστιατόρια στην **Οξιτανία,** μια πραγματική γη αφθονίας.

Στις περιοχές **Καστρ** και **Αλμπί** αντίστοιχα, αναδεικνύουν τη μεγάλη ποικιλία και ποιότητα των τοπικών προϊόντων.

Οι δύο αλλοεθνείς σεφ βοηθούν τους απαιτητικούς πελάτες να ανακαλύψουν εκ νέου τα προϊόντα της περιοχής, μαγειρεύοντας από περιστέρια μέχρι σπαράγγια και φουά γκρα, ενώ ο καθένας έχει το δικό του στιλ: μπιστρό κουζίνα για τον Σουηδό και πιο περίτεχνες δημιουργίες για τον Άγγλο.

**Ακόμη, σας ενημερώνουμε ότι οι ξένες σειρές που θα μεταδοθούν από 31/10, έχουν ως εξής:**

**ΔΕΥΤΕΡΑ 31/10/2022, στις 18:00: «ΜΙΣ ΜΑΡΠΛ» (AGATHA CHRISTIE’S MARPLE) –**

**ΣΤ΄ ΚΥΚΛΟΣ (Ε) Κ8 GR live streaming & διαθέσιμο στο ERTFLIX**

**Αστυνομική σειρά μυστηρίου αυτοτελών επεισοδίων, παραγωγής 2004-2013.**

Βασισμένη στην ομότιτλη σειρά αστυνομικών μυθιστορημάτων και διηγημάτων της Άγκαθα Κρίστι, η σειρά παρουσιάζει τις περιπέτειες της Τζέιν Μαρπλ, μιας ηλικιωμένης γεροντοκόρης που ζει στο ήσυχο χωριουδάκι Σεντ Μέρι Μιντ.

Στις πολλές της επισκέψεις σε φίλους και συγγενείς σε άλλα χωριά, η Μις Μαρπλ συχνά πέφτει πάνω σε περιπτώσεις μυστηριωδών φόνων και βοηθά να εξιχνιαστούν.

Αν και οι αστυνομικοί εμφανίζονται πολλές φορές απρόθυμοι να δεχτούν τη βοήθεια της Μις Μαρπλ, η φήμη και οι απαράμιλλες ικανότητές της τελικά τους κερδίζουν…

Η σειρά ήταν υποψήφια για Βραβείο Primetime Emmy 2005.

**(ΣΤ΄ Κύκλος) – Eπεισόδιο 1ο:** **«Το σπίτι με τους ιβίσκους» (A Caribbean Mystery)**

**Αυτοτελές επεισόδιο, συμπαραγωγής Αγγλίας-ΗΠΑ 2013.**

**Σκηνοθεσία:** Τσάρλι Πάλμερ

**Σενάριο:** Τσάρλι Χίγκσον (βασισμένο στο ομότιτλο μυθιστόρημα της Άγκαθα Κρίστι)

**Στον ρόλο της Μις Μαρπλ η Τζούλια Μακένζι**

**Παίζουν, επίσης, οι:** Πίπα Μπένετ-Γουόρνερ, Τσάριλι Γουέικφιλντ, Ρόμπερτ Γουέβ, Γουόρεν Μπράουν, Άλαστερ Μακένζι

**Υπόθεση:** Η Μις Μαρπλ κάνει διακοπές πολύ μακριά από το Σεντ Μέρι Μιντ, στο εξωτικό νησί της Καραϊβικής Σεντ Ονορέ.

Όλα φαίνονται ειδυλλιακά, όταν όμως μια γιορτή στο πολυτελές ξενοδοχείο με εξωτικά φαγητά, ποτά και επίδειξη μαγικών βουντού καταλήγει στον ξαφνικό θάνατο του ταγματάρχη Πάλγκρεϊβ, η Μις Μαρπλ καταλαβαίνει ότι ο θάνατος δεν οφείλεται σε έμφραγμα.

Παρά τις επιφυλάξεις του μεγιστάνα Τζέισον Ραφίλ, η Μις Μαρπλ τον καταφέρνει να γίνει ο βοηθός της στην αναζήτηση της αλήθειας και μαζί ξετυλίγουν το κουβάρι της απάτης και της «μαύρης μαγείας».

Παρά την πεποίθησή της ότι θα ακολουθήσει κι άλλος φόνος, ο αρχηγός της Αστυνομίας της περιοχής αρνείται να την πάρει στα σοβαρά, μέχρι που δολοφονείται μια καμαριέρα του ξενοδοχείου και άλλος ένας ένοικος.

Ξαφνικά ύποπτος γίνεται ένας από τους πιο ενδιαφέροντες ενοίκους του ξενοδοχείου και η Μις Μαρπλ αναλαμβάνει να βρει και να αποκαλύψει τον πραγματικό, επικίνδυνο δολοφόνο του παραδεισένιου νησιού.

**ΔΕΥΤΕΡΑ 31/10/2022, στις 24:00: «ΜΑΡΤΣΕΛΑ» (MARCELLA) – Α΄ ΤΗΛΕΟΠΤΙΚΗ ΜΕΤΑΔΟΣΗ Κ16 GR live streaming & διαθέσιμο στο ERTFLIX**

**Αστυνομική δραματική σειρά, παραγωγής Αγγλίας 2016.**

**Δημιουργοί:** Χανς Ρούσενφελντ, Νίκολα Λάρντερ

**Πρωταγωνιστούν:** Άννα Φρίελ, Λόρα Καρμάικλ, Τζακ Ντούλαν, Ρέι Πανθάκι, Νίκολας Πίνοκ, Ίαν Πούλεστον-Ντέιβις, Νίνα Σοσάνια, Τζέιμι Μπάμπερ, Σινέντ Κιούζακ, Πάτρικ Μπαλάντι, Χάρι Λόιντ

Μια νέα αστυνομική σειρά σε σενάριο του διεθνούς φήμης σεναριογράφου **Χανς Ρούσενφελντ,** που διαδραματίζεται στο σύγχρονο Λονδίνο. Η πρωταγωνίστρια **Άννα Φρίελ** στον ρόλο της Μαρτσέλα, που έπειτα από 12 χρόνια αποχής από τη δουλειά της, επιστρέφει στο Τμήμα Ανθρωποκτονιών της Μητροπολιτικής Αστυνομίας, ενώ στην προσωπική της ζωή κυριαρχεί η απόρριψη αλλά και η διαίσθηση.

Η σειρά αποτελεί το πρώτο δράμα του Ρούσενφελντ που δημιουργήθηκε για αγγλόφωνο κοινό μετά την παγκόσμια επιτυχία του με τη νορβηγική σειρά μυστηρίου «Τhe Bridge».

Η Μαρτσέλα, μια ντετέκτιβ που βρίσκεται στα τέλη της τρίτης δεκαετίας της ζωής της, είχε αφήσει την καριέρα της για να αφιερωθεί ολόψυχα στην οικογένειά της. Μετά το τέλος του γάμου της με τον μεγάλο έρωτα της ζωής της και απομονωμένη από τα παιδιά της που βρίσκονται σε οικοτροφείο επιστρέφει στη δουλειά της με κλονισμένη την αυτοπεποίθησή της.

Αναλαμβάνει αμέσως μία από τις παλιές της υποθέσεις, με την οποία είχε ασχοληθεί για πρώτη φορά το 2003. Ένα κύμα πρόσφατων δολοφονιών εμφανίζει τα ίδια χαρακτηριστικά με μα σειρά από ανεξιχνίαστες δολοφονίες που είχαν διαπραχθεί πριν από μία δεκαετία. Άραγε εκείνος ο δολοφόνος ξαναχτυπά ή πρόκειται για κάποιον που τον αντιγράφει;

Πώς θα χειριστεί η Μαρτσέλα την επιστροφή της στην ενεργό δράση, τη στιγμή που νιώθει τόσο εύθραυστη και ευάλωτη; Θα πέσει με τα μούτρα στη δουλειά αναζητώντας απαντήσεις ή θα οδηγηθεί σε καταστάσεις που πρέπει να αποφύγει πάση θυσία;

Με το ακλόνητα ξεκάθαρο σκανδιναβικό ύφος του Ρόζενφελντ, η σειρά οδηγεί το κοινό σε έναν απρόβλεπτο αφηγηματικό λαβύρινθο γεμάτο περιπέτεια και δράση με τις υποψίες να πέφτουν σε όλους σχεδόν τους χαρακτήρες μέχρι την τελευταία στιγμή.

**Eπεισόδιο 1ο.** Η Μαρτσέλα Μπάκλαντ, μετά τον γάμο της, έχει εγκαταλείψει τη δουλειά της στην Αστυνομία του Λονδίνου για να ασχοληθεί αποκλειστικά με την οικογένειά της.

Δέκα χρόνια μετά, όταν τα δεδομένα αλλάζουν, επιστρέφει στην ενεργό δράση και συμμετέχει στην έρευνα για μια υπόθεση που έχει τα ίδια χαρακτηριστικά με εκείνη που είχε ερευνήσει στο παρελθόν.

**ΤΡΙΤΗ 1/11/2022, στις 18:00: «ΜΙΣ ΜΑΡΠΛ» (AGATHA CHRISTIE’S MARPLE) –**

**ΣΤ΄ ΚΥΚΛΟΣ (Ε) Κ8 GR live streaming & διαθέσιμο στο ERTFLIX**

**Αστυνομική σειρά μυστηρίου αυτοτελών επεισοδίων, παραγωγής 2004-2013.**

**(ΣΤ΄ Κύκλος) – Eπεισόδιο 2ο:** **«Το αρχοντικό των Γκρίνσο» (Greenshaw’s Folly)**

**Αυτοτελές επεισόδιο, παραγωγής Αγγλίας 2013.**

**Σκηνοθεσία:** Σάρα Χάρντινγκ

**Σενάριο:** Τιμ Γουίτναλ (βασισμένο στο ομότιτλο μυθιστόρημα της Άγκαθα Κρίστι)

**Στον ρόλο της Μις Μαρπλ η Τζούλια Μακένζι**

**Παίζουν, επίσης, οι:** Κίμπερλι Νίξον, Μπόμπι Σμόλντριτζ, Μάρτιν Κόμπστον, Βικ Ριβς, Τζούλια Σoουάλα, Φιόνα Σόου, Ρούφους Τζόουνς, Σαμ Ριντ

**Υπόθεση:** Όταν η Λουίζα Όξλεϊ, μια παλιά φίλη της Μις Μαρπλ εμφανίζεται στο σπίτι της ξαφνικά, μια νύχτα με καταιγίδα σαν κυνηγημένη, η αγαπημένη ερασιτέχνις ντετέκτιβ καταλαβαίνει πως πρέπει να τη βοηθήσει, αυτήν και τον μικρό της γιο, τον Άρτσι. Βρίσκει για τους δυο τους καταφύγιο στο κοντινό Αρχοντικό των Γκρίνσο. Εκεί, στο χαοτικό εμβληματικό μέγαρο της καλής της φίλης βοτανολόγου Κάθριν Γκρίνσο, η τελευταία στη σειρά της αριστοκρατικής οικογένειας, η Μις Μαρπλ παρεμβαίνει για να εργαστεί η Λουίζα ως γραμματέας.

Όμως, παρόλο που η Λουίζα γρήγορα κατακτά τον Άλφρεντ τον κηπουρό, αλλά και τον Νατ τον ηθοποιό, δεν αισθάνεται ασφαλής στο τεράστιο αρχοντικό και πράγματι, ο θάνατος ρίχνει τη σκοτεινή του σκιά – πρώτα σκοτώνεται ο Γουόλτερ Κράκεν, ο πιστός μπάτλερ, φαινομενικά σε ατύχημα αφού έχει πιει μερικά ποτά παραπάνω..

Η Μις Μαρπλ όμως, υποψιάζεται πως κάτι άλλο έχει συμβεί, ειδικά όταν εξαφανίζεται και ο καλεσμένος Όρας Μπίντλερ. Μια επικίνδυνη καταιγίδα ετοιμάζεται να ξεσπάσει και κορυφώνεται με τον φρικτό φόνο της ίδιας της Κάθριν Γκρίνσο.

Όλοι είναι ύποπτοι, αλλά κανείς δεν μπορεί να φανταστεί τα μυστικά –από το παρελθόν και το παρόν– που η Μις Μαρπλ θα αποκαλύψει.

**ΤΡΙΤΗ 1/11/2022, στις 23:30: «ΜΑΡΤΣΕΛΑ» (MARCELLA) – Α΄ ΤΗΛΕΟΠΤΙΚΗ ΜΕΤΑΔΟΣΗ Κ16 GR live streaming & διαθέσιμο στο ERTFLIX**

**Αστυνομική δραματική σειρά, παραγωγής Αγγλίας 2016.**

**Eπεισόδιο 2ο.** Η οικογένεια Γκίμπσον βρίσκεται σε κατάσταση πανικού μετά την εξαφάνιση της κόρης τους Γκρέις. Η Μαρτσέλα εξετάζει το βίντεο από το κλειστό κύκλωμα για να καταλάβει τι συνέβη το προηγούμενο απόγευμα.

Στο μεταξύ, η Κάρα βρίσκεται σε κίνδυνο εξαιτίας των κλοπιμαίων.

**ΤΕΤΑΡΤΗ 2/11/2022, στις 18:00: «ΜΙΣ ΜΑΡΠΛ» (AGATHA CHRISTIE’S MARPLE) –**

**ΣΤ΄ ΚΥΚΛΟΣ (Ε) Κ8 GR live streaming & διαθέσιμο στο ERTFLIX**

**Αστυνομική σειρά μυστηρίου αυτοτελών επεισοδίων, παραγωγής 2004-2013.**

**(ΣΤ΄ Κύκλος) – Eπεισόδιο 3ο: «Ατελείωτη νύχτα» (Endless Night)**

**Αυτοτελές επεισόδιο, συμπαραγωγής Αγγλίας-ΗΠΑ 2013.**

**Σκηνοθεσία:** Ντέιβιντ Μουρ

**Σενάριο:** Κέβιν Έλιοτ (βασισμένο στο ομότιτλο μυθιστόρημα της Άγκαθα Κρίστι)

**Στον ρόλο της Μις Μαρπλ η Τζούλια Μακένζι**

**Παίζουν, επίσης, οι:** Τομ Χιουζ, Έινουριν Μπάρναρντ, Άνταμ Γουόσγουορθ, Τζοάνα Βάντερχαμ, Γουίλιαμ Χοπ, Γουέντι Κρεγκ, Τζάνετ Χένφρεϊ,

**Υπόθεση:** Η Μις Μαρπλ, που φιλοξενείται σε μία φίλη της, γνωρίζει τυχαία τον νέο και ωραίο σοφέρ Μάικ Ρότζερς. Ο γοητευτικός και φτωχός Μάικ φαντάζεται το σπίτι των ονείρων του στο ιδανικό γι’ αυτόν μέρος, στο πανέμορφο τοπίο που στο χωριό το λένε ο «Αγρός της Τσιγγάνας», (Gypsy’s Acre) γιατί θεωρείται καταραμένο.

Όταν ο Μάικ γνωρίζει την Έλι, μια νεαρή Αμερικανίδα κληρονόμο, ερωτεύονται κεραυνοβόλα και παντρεύονται κρυφά, πολλές ζωές θα αλλάξουν για πάντα. Η Έλι και ο Μάικ αποφασίζουν να ζήσουν στο Gypsy’s Acre, όπου ο ταλαντούχος αρχιτέκτονας Ρόμπι, παιδικός φίλος του Μάικ, θα χτίσει το σπίτι που ονειρεύτηκαν.

Γρήγορα όμως, αρχίζουν τα προβλήματα, η μητριά της Έλι, Κόρα, που κυνηγά τα λεφτά της, ο αλαζονικός δικηγόρος της αλλά και οι σκοτεινές προειδοποιήσεις της Τσιγγάνας, σκιάζουν και απειλούν την ευτυχία του νεαρού ζευγαριού.

Μόνο η πιστή φίλη της Έλι, η Γκρέτα, αποτελεί στήριγμα, αλλά και η Μις Μαρπλ, που με μητρική φροντίδα βοηθά τον Μάικ να προσαρμοστεί στη νέα του ζωή, στο υπέροχο σπίτι τους, μακριά από τον κόσμο. Η Έλι όμως, δεν μπορεί να ησυχάσει από τη συνεχή παρουσία και τις προειδοποιήσεις της Τσιγγάνας, μέχρι που πέφτει από το άλογό της και σκοτώνεται…

Όσο ο Μάικ λείπει στη Νέα Υόρκη με τον δικηγόρο της Έλι για την περιουσία της, άλλοι δύο θάνατοι στοιχειώνουν το τέλειο σπίτι.

Η Κλόντια, φίλη της Έλι, πέφτει κι αυτή από το άλογο, ενώ το πτώμα της Τσιγγάνας βρίσκεται στο εγκαταλειμμένο ορυχείο. Από πού προέρχεται όλο αυτό το κακό και κινδυνεύουν σοβαρά κι άλλες ζωές, μαζί και της Μις Μαρπλ.

**ΤΕΤΑΡΤΗ 2/11/2022, στις 23:50: «ΜΑΡΤΣΕΛΑ» (MARCELLA) – Α΄ ΤΗΛΕΟΠΤΙΚΗ ΜΕΤΑΔΟΣΗ Κ16 GR live streaming & διαθέσιμο στο ERTFLIX**

**Αστυνομική δραματική σειρά, παραγωγής Αγγλίας 2016.**

**Eπεισόδιο 3ο.** Η Μαρτσέλα είναι έντρομη όταν εντοπίζεται η σορός της Γκρέις και προσπαθεί να αποκρύψει το γεγονός ότι ήταν από τα τελευταία άτομα που την είδαν ζωντανή.

Η μητέρα της Γκρέις, η Σιλβί, είναι αναστατωμένη με τον θάνατο της κόρης της και σοκαρισμένη με την αποκάλυψη ότι είχε δεσμό με τον Τζέισον.

**ΠΕΜΠΤΗ 3/11/2022, στις 18:00: «ΜΙΣ ΜΑΡΠΛ» (AGATHA CHRISTIE’S MARPLE) –**

**Ε΄ ΚΥΚΛΟΣ (Ε) Κ8 GR live streaming & διαθέσιμο στο ERTFLIX**

**Αστυνομική σειρά μυστηρίου αυτοτελών επεισοδίων, παραγωγής 2004-2013.**

**(Ε΄ Κύκλος) - Επεισόδιο 1ο: «Φόνοι υπό εχεμύθεια» (The Pale Horse)**

**Αυτοτελές επεισόδιο, συμπαραγωγής Αγγλίας-ΗΠΑ 2010.**

**Σκηνοθεσία:** Άντι Χέι

**Σενάριο:** Ράσελ Λιούις (βασισμένο στο ομότιτλο μυθιστόρημα της Άγκαθα Κρίστι)

**Στον ρόλο της Μις Μαρπλ η Τζούλια Μακένζι**

**Παίζουν, επίσης, οι:** Νίκολας Πάρσονς, Λίντα Μπάρον, Ελίζαμπεθ Ράιντερ, Τζέι Τζέι Φιλντ, Νιλ Πίρσον, Τζέισον Μέρελς, Τζόντι Χέι

**Υπόθεση:** Ο εφημέριος Γκόρμαν, παλιός φίλος της Μις Μαρπλ, βρίσκεται άγρια δολοφονημένος λίγο μετά την επίσκεψή του σε μία ετοιμοθάνατη γυναίκα. Λίγο πριν από τον θάνατό του, καταφέρνει να στείλει με το ταχυδρομείο στη Μις Μαρπλ έναν κατάλογο με ονόματα και αυτή αποφασίζει να βρει τον δολοφόνο του και να αποδώσει δικαιοσύνη.

Μία σειρά από στοιχεία την οδηγεί σε ένα πανδοχείο στην εξοχή, το «Χλωμό Άλογο», και στις ιδιοκτήτριές του, τρεις σύγχρονες «μάγισσες», οι οποίες διατείνονται ότι μπορούν να προκαλέσουν τον θάνατο από απόσταση, με μάγια.

Έπειτα από έναν ακόμα ύποπτο θάνατο, η Μις Μαρπλ μπλέκει σε επικίνδυνες καταστάσεις, προκειμένου να λύσει το μυστήριο. Πράγματι τους φόνους προξενούν τα μάγια εξ αποστάσεως, ή κάτι πιο σατανικό κρύβεται πίσω απ’ αυτό;

**ΠΑΡΑΣΚΕΥΗ 4/11/2022, στις 18:00: «ΜΙΣ ΜΑΡΠΛ» (AGATHA CHRISTIE’S MARPLE) –**

**Ε΄ ΚΥΚΛΟΣ (Ε) Κ8 GR live streaming & διαθέσιμο στο ERTFLIX**

**Αστυνομική σειρά μυστηρίου αυτοτελών επεισοδίων, παραγωγής 2004-2013.**

**(Ε΄ Κύκλος) - Επεισόδιο 2ο: «Κρυφός αντίπαλος» (The Secret of Chimneys)**

**Αυτοτελές επεισόδιο, συμπαραγωγής Αγγλίας-ΗΠΑ 2010.**

**Σκηνοθεσία:** Τζον Στρίκλαντ

**Σενάριο:** Πολ Ράτμαν (βασισμένο στο ομότιτλο βιβλίο της Άγκαθα Κρίστι)

**Στον ρόλο της Μις Μαρπλ η Τζούλια Μακένζι**

**Παίζουν, επίσης, οι:** Ίαν Γουάικαρντ, Λόρα Ο’ Τουλ, Έντουαρντ Φοξ, Μάθιου Χορν, Ρόμπερτ Ντάνμπαρ, Μισέλ Κόλινς, Τζόνας Άρμστρονγκ

**Υπόθεση:** Η Μις Μαρπλ συνοδεύει τη Λαίδη Βιρτζίνια Ρέβελ στην ιστορική εξοχική βίλα της οικογένειάς της, όπου σύχναζαν άλλοτε πολιτικοί και διπλωμάτες και όπου είχε κλαπεί, πριν από είκοσι χρόνια, ένα διαμάντι αμύθητης αξίας. Ανάμεσα στους καλεσμένους βρίσκεται ένας Αυστριακός κόμης, η κοσμική Μις Μπλέκινσοπ, αλλά και διάφοροι θαυμαστές της Βιρτζίνια, οι οποίοι διεκδικούν τα πρωτεία στην καρδιά της και εκείνη βρίσκεται σε δίλημμα.

Ο Αυστριακός κόμης συζητεί με τον πατέρα της, τον Λόρδο Κέιτερεμ, το ενδεχόμενο να αγοράσει το σπίτι, όμως μέσα στη νύχτα ακούγεται πυροβολισμός και ο κόμης βρίσκεται νεκρός μέσα σε μυστικό πέρασμα.

Ο αρχιεπιθεωρητής της Σκότλαντ Γιαρντ, μαζί με τη Μις Μαρπλ βρίσκουν ένα κωδικοποιημένο μήνυμα στην τσέπη του νεκρού κόμη, που θα μπορούσε να φωτίσει το μυστήριο, όταν όμως ανακαλύπτουν τον σκελετό θύματος που δολοφονήθηκε πριν από είκοσι χρόνια, η Μις Μαρπλ καταλαβαίνει ότι τα κρυμμένα μυστικά είναι ακόμα πιο σκοτεινά από ό,τι νόμιζε.